Document ID: 32004R0028

Komisijas Regula (EK) Nr. 28/2004
(2004. gada 5. janvāris),
ar ko īsteno Eiropas Parlamenta un Padomes Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC) saistībā ar starpposma un nobeiguma kvalitātes pārskatu sīku saturu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 16. jūnija Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC) [1] un jo īpaši tās 15. panta 2. punkta b) apakšpunktu,
tā kā:
(1) Regulā (EK) Nr. 1177/2003 ir noteikta vienota sistēma Kopienas statistikas sistemātiskai izveidei par ienākumiem un dzīves apstākļiem, ietverot salīdzināmus un savlaicīgus šķērsgriezuma un garengriezuma datus par ienākumiem un par nabadzības un sociālas atstumtības līmeni un struktūru valsts un Eiropas Savienības līmenī.
(2) Saskaņā ar 15. panta 2. punkta b) apakšpunktu Regulā (EK) Nr. 1177/2003, ir vajadzīgi īstenošanas pasākumi, lai noteiktu starpposma pārskata sīku saturu saistībā ar kopējiem ES šķērsgriezuma rādītājiem, balstoties uz EU-SILC šķērsgriezuma komponenti, un nobeiguma kvalitātes pārskata sīku saturu, kurš aptver gan šķērsgriezuma, gan garengriezuma komponentes, orientējoties uz iekšējo precizitāti.
(3) Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Definīcijas, kas jāpiemēro starpposma un nobeiguma kvalitātes pārskatiem par Kopienas statistiku attiecībā uz ienākumiem un dzīves apstākļiem (EU-SILC), ir noteiktas I pielikumā.
2. pants
Kvalitātes novērtēšanas kritēriji un sīks saturs starpposma kvalitātes pārskatam, kas jāsagatavo dalībvalstīm, attiecībā uz kopējiem ES šķērsgriezuma rādītājiem, kuri pamatojas uz EU-SILC šķērsgriezuma komponenti, ir noteikts II pielikumā.
3. pants
Kvalitātes novērtēšanas kritēriji un sīks saturs nobeiguma kvalitātes pārskatam, kas jāsagatavo dalībvalstīm, orientējoties uz iekšējo precizitāti, attiecībā uz EU-SILC šķērsgriezuma un garengriezuma komponentēm, ir noteikts III pielikumā.
4. pants
Salīdzinošo starpposma un nobeiguma kvalitātes pārskatu saturs, kas jāsagatavo Komisijai (Eurostat), ir noteikts IV pielikumā.
5. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 5. janvārī

Labels: 0
19